Nariadenie Komisie (EHS) č. 2180/81
z 30. júla 1981,
ktorým sa stanovujú pravidlá implementujúce obmedzenia investičnej pomoci vo výrobe bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1945/81 z 30. júna 1981, ktorým sa obmedzuje investičná pomoc vo výrobe bravčového mäsa [1], najmä na jeho článok 1,
keďže na účely uplatnenia obmedzenia investičnej pomoci vo výrobe bravčového mäsa ustanoveného v nariadení (EHS) č. 1945/81 je nutné určiť pomer na zmenu miest na výkrm ošípaných na miesta pre chovné prasnice;
keďže by sa mal definovať rozsah oprávnenia podľa článku 1 (1) nariadenia (EHS) č. 1945/81 a mali by sa určiť minimálne kritériá, ktoré by mali spĺňať žiadosti členských štátov o takéto oprávnenie;
keďže, aby bolo možné odhadnúť dosah takýchto oprávnení, bude nutné vyžadovať od členských štátov, ktorým bolo takéto oprávnenie vydané, aby k tejto záležitosti predkladali ročné správy;
keďže Stály výbor pre poľnohospodársku štruktúru nedoručil svoje stanovisko v rámci lehoty, ktorú určil jeho predseda,
PRIJALA TOTO NARIADENIE:
Článok 1
Kapacita 550 miest pre ošípané podľa článku 1 nariadenia (EHS) č. 1945/81 sa vzťahuje na miesta pre ošípané na výkrm. Jedno miesto pre chovnú prasnicu je ekvivalentom 6,5 miest pre ošípané na výkrm.
Článok 2
1. Oprávnenie, na základe ktorého môže členský štát v kontexte plánu vývoja farmy konvertovať 550 miest pre ošípané, sa obmedzuje na osobitné prípady, keď očakávaný príjem z farmy podľa plánu nezaručuje porovnateľný príjem na 1,5 pracovných jednotiek.
2. Počet miest pre ošípané sa môže zvýšiť podľa článku 1 nariadenia (EHS) č. 1945/81 iba v rozsahu potrebnom na zaručenie porovnateľného príjmu na najviac 1,5 pracovných jednotiek podľa daného plánu vývoja.
Článok 3
Členský štát uplatňujúci oprávnenie podľa článku (1) nariadenia (EHS) č. 1945/81 je súčasne povinný oznámiť Komisii podrobný opis metódy výpočtu. V metóde výpočtu musia byť obsiahnuté predovšetkým tieto informácie súvisiace s uskutočnenou operáciou:
- náklady súvisiace s miestami pre ošípané na výkrm a miestami pre chovné prasnice,
- ceny, ktoré sa majú zaplatiť za prasiatka, ošípané na výkrm, chovné prasnice a krmivo,
- počet mláďat na prasnicu za rok,
- počet ošípaných na miesto určené na výkrm ošípaných za rok.
Článok 4
Členský štát, ktorému bolo vydané oprávnenie k zmene počtu miest pre ošípané, predkladá Komisii pred 1. májom nasledujúceho roka ročnú správu o osobitných prípadoch, keď bol počet miest pre ošípané zmenený v kontexte plánu vývoja fariem. Správa obsahuje predovšetkým informácie o počte osobitných prípadov a počte miest ošípaných v každom takomto prípade.
Článok 5
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júla 1981